Flemming Møller Mortensen (S), 2009-10-29:
Det er snart ved at være mange år siden den tid, hvor det eneste kendskab, vi havde til hasardspil, kom fra westerns og andre spillefilm.
Men inden for de sidste år er vi faktisk blevet et land, der er kommet til at rumme rigtig mange gamblere, og det er sket, i takt med at pokerspillet er vokset i popularitet.
Og samtidig med det er lovgivningen også kommet under pres, for det er sådan, at ganske almindelige pokerspillere faktisk kan komme til, når de sidder og spiller om pebernødder, at blive kriminelle.
Ministeren handler nu efter længere tids overvejelser og efter flere domme på området, der også bekræfter, at man kan regne pokerspil for at være hasardspil, hvis der er en indsats med i spillet.
Flere af straffelovens paragraffer siger netop, at det er en ulovlighed.
Østre Landsret fastslog således i 2007, at foreningspoker er hasardspil, og at det dermed er ulovligt.
Der er ingen tvivl om, at rigtig mange, der spiller, slet ikke kan forstå meningen med, at det er strafbart, hvis man sidder og spiller om helt værdiløse plasticjetoner.
Lovgivningen trænger til et eftersyn, og det er rigtig godt, at det kommer nu.
Når man taler om pokerspil, er det også vigtigt at fæstne sig ved, at man som regel taler om flere forskellige former for pokerspil.
En anden form er cash poker, hvor man – for at citere hr. Tom Behnke – egentlig bare afleverer kreditkortet og kan spille sig fra hus og hjem.
Den del hører naturligvis til i kasinoerne, hvor der er lovbestemmelser, som regulerer det område.
Den tredje type er den, vi taler om i dag, altså den turnerings- og foreningsbaserede poker, og det er det, lovforslaget her drejer sig om.
Vi har med stor tilfredshed hos Socialdemokraterne noteret os, at lovforslaget følger de indstillinger, som kommer fra den arbejdsgruppe, som har arbejdet netop med turneringspoker, og vi stiller os generelt positive over for de indstillinger, der kommer i forslaget.
Men vi synes dog også, at der stadig væk er brug for at få afklaret holdbarheden set i forhold til EU-retten.
Vi ønsker med vores positive udmeldinger i dag ikke at sige, at vi går ind for en legalisering, og at vi ikke ser problemstillingen i forhold til ludomani.
Derfor kunne vi faktisk også godt have ønsket os, at der også i det her lovforslag havde været trukket nogle skarpere linjer op i forhold til at lave den forebyggende indsats mod ludomani.
Det er jo sådan – det ved vi, og det er nok noget af det, der omgærder den allermest alvorlige del, når man taler om spil – at hvis der er tale om hasardspil, kan det simpelt hen ødelægge folks tilværelse; det kan ødelægge hele deres arbejdsliv, deres privatliv og absolut også deres økonomi.
Derfor savner vi altså, at der bliver taget højde for det.
Vi er dog tilfredse med, at det her giver en høj grad af sikkerhed i forhold til det felt, vi også ved er meget alvorligt, netop med hensyn til de sorte og de grå penge, som det fortælles mange gange bliver hvidvasket gennem turneringspoker.
Vi ved jo, at den uformelle og den ulovlige del af alt det med hvidvaskning såmænd nok skal finde sted alligevel.
Vi er indstillet på, at vi kommer de seriøse danske pokerspillere i møde ved at lade dem arrangere spil på lovlig vis og under regulerede vilkår, så de kan få dyrket deres interesse.
Vi ved jo, at der også er andre, der spiller; der er eksempelvis mange, der spiller bridge i foreningsregi.
Det skal ikke være sådan, at man ikke kan gå ud og få de her oplevelser, uden at man føler sig kriminaliseret.
Vi synes, at der med lovgivningen gives gode regler for det, og at der er sat økonomiske grænser op, så det ikke kommer til at dreje sig om mange tusinde kroner.
Det er meget nødvendigt, og jeg vil her fra talerstolen i dag gerne bede ministeren om at få gjort noget ved det i samarbejde med skatteministeren.
Socialdemokraterne støtter lovforslaget som det ligger her, og jeg har lovet ordføreren fra Det Radikale Venstre, fru Lone Dybkjær, at sige, at det er den samme indstilling, Det Radikale Venstre har til lovforslaget.